กรุงเทพประกันผนึกธนาคาร
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ช่วยขายประกันที่สาขาทั่วปท.แถมปีหน้าบุกเทเลมาร์เก็ตติง
โพสต์ทูเดย์ — กรุงเทพประกันขอโตช่องทางแบงก์แอสชัวรันส์ปีหน้า เฉียด 40% ดันขายเบี้ยสุขภาพสนองตอบลูกค้า
นายอภิสิทธิ์ อนันตนาถรัตน ผู้อำนวยการธุรกิจลูกค้ารายย่อย บริษัท กรุงเทพประกันภัย เปิดเผยว่า ในปีหน้าบริษัทตั้งเป้ายอดขายผ่านธนาคาร หรือแบงก์แอสชัวรันส์ให้ได้ถึง 2,570 ล้านบาท ขยายตัว 39% ขณะที่ในปีนี้คาดว่าจะได้เบี้ยประมาณ 1,850 ล้านบาท หรือเติบโต 28% เมื่อเทียบกับปี 2552 
สินค้าที่จะขายผ่านธนาคารกรุงเทพประมาณ 1,000 สาขาในปี 2554 นั้น คาดว่าจะเป็นแบบประกันสุขภาพเป็นหลัก ซึ่งเป็นไปตามทิศทางตลาดและความต้องการของลูกค้า เนื่องจากขณะนี้แบบประกันอุบัติเหตุส่วนบุคคล หรือพีเอ ในตลาดใกล้ถึงจุดอิ่มตัวแล้ว 
อย่างไรก็ตาม การทำตลาดประกันสุขภาพไม่ใช่เรื่องง่าย เพราะมีอัตราความเสียหายต่อเบี้ยประกันอยู่ในเกณฑ์ที่สูง ตามค่าใช้จ่ายด้านรักษาพยาบาลที่เพิ่มสูงขึ้นตลอด ทำให้โอกาสขาดทุนก็มีมากตามไปด้วย ซึ่งบริษัทก็คงเสนอขายผ่านทั้งสาขาธนาคารและผ่านทางโทรศัพท์หรือเทเลมาร์เก็ตติงควบคู่กันด้วย
“การบริหารเรื่องเคลมประกันสุขภาพเป็นเรื่องสำคัญที่ต้องคุมค่าสินไหมให้ได้ ซึ่งเราอาจร่วมมือกับกรุงเทพประกันชีวิต ที่มีประสบการณ์ด้านบริหารจัดการและควบคุมเรื่องเคลมได้ดีกว่า โดยเฉพาะด้านค่ารักษาพยาบาล” นายอภิสิทธิ์ กล่าว
ทั้งนี้ ในปัจจุบันบริษัทก็มีสินค้าประกันสุขภาพขายอยู่ แต่ไม่ได้ประชาสัมพันธ์มากนัก โดยมีอัตราความเสียหายต่อเบี้ยประกันรายบุคคลอยู่ที่ 60% และรายกลุ่มอยู่ที่ 80% ซึ่งหลังจากนี้บริษัทจะมุ่งทำตลาดรายบุคคลมากขึ้น และต้องให้มีปริมาณลูกค้าและบริการที่ดีพอ โดยมีเป้าหมายคุมอัตราความเสียหายต่อเบี้ยประกันไม่ให้เกิน 50% ประกันสุขภาพถึงไม่ขาดทุน
นอกจากนี้ ช่องทางเทเลมาร์เก็ตติงนั้นตั้งเป้าขายเบี้ยในปีหน้าให้ได้ 1,500 ล้านบาท หรือเติบโต 20% เมื่อเทียบกับปีนี้ที่คาดว่าจะได้เบี้ย 1,270 ล้านบาท หรือเติบโตประมาณ 30% เมื่อเทียบกับปี 2552 โดยเบี้ยมาจากฐานลูกค้าบัตรเครดิตและบัตรเดบิตของธนาคารกรุงเทพ 320 ล้านบาท ซึ่งขายแบบประกันที่ไม่ใช่รถยนต์เป็นหลัก และจากบริษัท ทีคิวเอ็ม อินชัวร์รันส์ โบรคเกอร์ 900 ล้านบาท ซึ่งขายประกันรถยนต์เป็นหลักจึงทำให้ได้เบี้ยสูง โดยเฉลี่ยแล้วลูกค้าทั้งสองกลุ่มจะมีเบี้ยต่ออายุ 5560%
สำหรับปัจจัยหลักที่ทำให้ช่องทางเทเลมาร์เก็ตติงเติบโต คือ มาจากการออกแบบผลิภัณฑ์ให้ตรงกับความต้องการของลูกค้า เช่น ต้องออกกรมธรรม์ให้ตรงตามความต้องการของลูกค้า เช่น กรมธรรม์อุบัติเหตุส่วนบุคคล หรือพีเอ ที่จ่ายค่ารักษาพยาบาลสูงเท่ากับทุนประกัน 5 แสนบาท ทำให้เป็นจุดขายได้ ขณะที่ค่ารักษาพยาบาลที่เคลมจริงๆ เฉลี่ยที่ 25 หมื่นบาทเท่านั้น และยังมีส่วนของสินค้าใหม่ที่ออกมาอย่างต่อเนื่อง อย่างล่าสุดได้ให้ทีคิวเอ็มขายประกันพีเอ ธงฟ้า ราคาประหยัด เบี้ย 1,799 บาท ทุนประกัน 2 แสนบาท มีค่ารักษาพยาบาลและเงินชดเชย เป็นการขยายตลาดไปยังกลุ่มล่างมากขึ้น